kristtorn
Kristtorn er en slægt af stedsegrønne buske og træer i kristtornfamilien. De fleste af de ca. 560 arter findes i tempereret og subtropisk Asien og Amerika, ofte i bjergskove; én art er udbredt i bjergene i Afrika. Bladene er spredte, skinnende og læderagtige, undertiden med torne i randen. Blomsterne er fire- eller femtallige, som regel enkønnede. Frugten er en stenfrugt.
I Danmark forekommer almindelig kristtorn (Ilex aquifolium) især i skovene omkring Lillebælt. Arter af kristtorn anvendes som prydtræer i haver og parker og som dekoration til jul pga. de røde bær.
Bladene af flere arter i Sydamerika anvendes til fremstilling af en stimulerende te, se maté.